
Neurális hálózat alapú sávvonal detekció klaszterezése

Dolgozatom témája egy sávszegmentáló neurális hálózat kimenetének osztályozása klaszterezési módszerek segítségével. Az általam választott témakört azért tartom aktuálisnak, mert egy önvezető jármű környezetfelismerő rendszerének szerves részét képzik ezek a megoldások, mivel az oldalirányú útvonal tervező algoritmusok számára minél megbízhatóbb bemenetet kell biztosítani. Többször előfordul viszont, hogy ezen hálózatok kimenete nem szolgáltat adatot arról, hogy a szegmentált sávok a járműhöz viszonyítva melyik oldalt helyezkednek el, pedig ez egy elengedhetetlen információ az útvonal tervező megfelelő működéséhez.
Dolgozatom irodalomkutatásával bemutatom a konvolúciós neurális hálózatok működését, mivel ezek a sávszegmentáló hálózatok alapjait képzik, továbbá ismertetem az alkalmazott klaszterezési módszereket, a DBSCAN és OPTICS nevezetű algoritmusokat. Ezután bemutatom a felhasznált sávszegmentáló neurális hálózatot, a YOLOP-t, valamint, hogy a kameraképen alapuló predikcióját miként lehet a lidar szenzorból érkező pontfelhővel egyesíteni. Végezetül az így kapott pontfelhőt, ami a felfestett sávokat reprezentálja, klaszterezem a korábban említett algoritmusokkal elhelyezkedésük szerint, majd összehasonlítom a kimeneteket különböző mérőszámok segítségével (például homogenitási pontszám). Azért szükséges a klaszterezés használata ennél a problémánál, mert például kanyarokban nem lehet egyszerű koordináta alapú szűréssel robusztusan meghatározni a sávok helyzeteit.
A kiértékelt mérési adatok alapján elmondható, hogy a DBSCAN algoritmus nagyobb pontossággal képes csoportosítani a sávszéleket alkotó pontfelhőket különböző útszakaszoknál az OPTICS algoritmussal szemben. 
A három választott témakör sorrendben: Algoritmusok, Számítógépes látás, Mesterséges intelligencia
ACM témakörök:
•Information systems~Information retrieval~Retrieval tasks and goals~Clustering and classification
•Computing methodologies~Machine learning~Machine learning approaches~Neural networks
•Computing methodologies~Artificial intelligence~Computer vision~Computer vision tasks~Vision for robotics



